ক্যানসার-আক্রান্ত এক বন্ধুর থেকেই প্রথম জেনেছিলেন খবরটা। বয়সে তরুণ, পেশায় ইঞ্জিনিয়ার স্বর্ণাভ দে তখনই স্থির করেন ক্যানসার রোগীদের জন্য নিজের চুল দান করবেন। 
গড়িয়ার বাসিন্দা স্বর্ণাভ ‘এবেলা’কে বলেন, ‘‘ওই বন্ধুর থেকে জানি ক্যানসারের ব্যয়বহুল চিকিৎসার পর অনেকেরই মাথায় পরচুল বা উইগ কেনার অর্থও থাকে না! অথচ, কেমোথেরাপির পরে চুল পড়ে যাওয়ার সমস্যায় ভোগেন অনেকেই। ফলে, শারীরিক অসুস্থতার সঙ্গে তৈরি হয় মানসিক যন্ত্রণা ও গ্লানি। একটি স্বেচ্ছাসেবী সংস্থা চুল সংগ্রহ করে পরচুল বানিয়ে তা রোগীদের বিনামূল্যে দেন শুনে স্থির করি আমিও চুল দেব।’’ ওই বন্ধুর সূত্রেই স্বর্ণাভ মুম্বইয়ের ওই স্বেচ্ছাসেবী সংস্থার হদিস পান। 

অভিনব: ক্যানসার রোগীদের জন্য চুলদান করলেন নূপুর চক্রবর্তী। নিজস্ব চিত্র
ওই সংস্থার আধিকারিক লোয়েলেন ডি’সুজা জানান, তাঁরা দান করা চুলে পরচুল তৈরি করে রোগীদের বিনামূল্যে দেন। মুম্বইয়ের টাটা মেমোরিয়াল হাসপাতালের সঙ্গে সংস্থার চুক্তি রয়েছে। মাসে চার থেকে পাঁচজন রোগীর চাহিদা থাকে পরচুলার। ডি’সুজার কথায়, ‘‘বারো ইঞ্চির বেশি লম্বা চুল হলেই যে কেউ দান করতে পারেন। চুল পরিষ্কার করে কেটে, ধুয়ে সংস্থার ঠিকানায় পাঠাতে হয়। দানকারীকে আমরা শংসাপত্র দিই।’’ 
স্বর্ণাভ জানান, সোশ্যাল মিডিয়ায় বিষয়টি পোস্ট করায় সাড়া দিচ্ছেন অনেকেই। যেমন, দিল্লির বাসিন্দা বছর আঠাশের নূপুর চক্রবর্তী। তিনি বলেন, ‘‘একদিনে সিদ্ধান্ত নিই। চুল কাটলে আমায় কেমন লাগবে, তা ভাবিনি।’’ নূপুর জানান, ২০১৪ সালে তাঁর বাবার ক্যানসার ধরা পড়ে। বাবার সঙ্গে হাসপাতালে গিয়ে ওই রোগে আক্রান্ত ছোট ছেলেমেয়েদেরও পরচুলা পরতে দেখেছেন। তখন থেকেই তাঁর মাথায় ছিল চুল দানের ভাবনা। তিনি জানান, স্বর্ণাভকে এই কাজে এগিয়ে আসতে দেখেই তিনি ওই সিদ্ধান্ত নেন। 

পাঠানোর আগে প্যাকেটে পনিটেল করা চুল। নিজস্ব চিত্র
নূপুরের মতে, ‘‘চুল কাটতে হলে ভাল কাজেই কাটি!’ আর চুল দান করলেও স্বর্ণাভের ক্ষেত্রে চুলকে দানযোগ্য করে তোলার গল্পটা অন্যরকম। তাঁর কথায়, ‘‘পুরুলিয়ায় একটা স্কুল তৈরি করতে না পারা পর্যন্ত চুল না কাটার সিদ্ধান্ত নিয়েছিলাম। বেড়ে যাওয়া চুল যে ভাল কাজে লাগল, এতেই ভাল লাগছে।’’